erhwenkuo/poetry-chinese-zhtw huggingface dataset:
誚盧戡與予數約遊三寺，戡獨沉醉而不行
作者：元稹（唐）

乘興無羈束，閑行信馬蹄。路幽穿竹遠，野迥望雲低。素帚茅花亂，圓珠稻實齊。如何盧進士，空戀醉如泥。
遣春三首
作者：元稹（唐）

楊公三不惑，我惑兩般全。逢酒判身病，拈花盡意憐。水生低岸沒，梅蹙小珠連。千萬紅顏輩，須驚又一年。柳眼開渾盡，梅心動已闌。風光好時少，杯酒病中難。學問慵都廢，聲名老更判。唯餘看花伴，未免憶長安。失卻遊花伴，因風浪引將。柳堤遙認馬，梅徑誤尋香。晚景行看謝，春心漸欲狂。園林都不到，何處枉風光。
歲日
作者：元稹（唐）

一日今年始，一年前事空。淒涼百年事，應與一年同。
湘南登臨湘樓
作者：元稹（唐）

高處望瀟湘，花時萬井香。雨餘憐日嫩，歲閨覺春長。霞剎分危榜，煙波透遠光。情知樓上好，不是仲宣鄉。
晚宴湘亭
作者：元稹（唐）

晚日宴清湘，晴空走豔陽。花低愁露醉，絮起覺春狂。舞旋紅裙急，歌垂碧袖長。甘心出童羖，須一盡時荒。
酒醒
作者：元稹（唐）

飲醉日將盡，醒時夜已闌。暗燈風焰曉，春席水窗寒。未解縈身帶，猶傾墜枕冠。呼兒問狼藉，疑是夢中歡。
夏口送徐郎中歸朝
作者：劉長卿（唐）

星象南宮遠，風流上客稀。九重思曉奏，萬裡見春歸。棹發空江響，城孤落日暉。離心與楊柳，臨水更依依。
鄂渚聽杜別駕彈胡琴
作者：劉長卿（唐）

文姬留此曲，千載一知音。不解胡人語，空留楚客心。聲隨邊草動，意入隴雲深。何事長江上，蕭蕭出塞吟。
過鸚鵡洲王處士別業
作者：劉長卿（唐）

白首此為漁，青山對結廬。問人尋野筍，留客饋家蔬。古柳依沙發，春苗帶雨鋤。共憐芳杜色，終日伴閒居。
寄萬州崔使君
作者：劉長卿（唐）

時艱方用武，儒者任浮沈。搖落秋江暮，憐君巴峽深。丘門多白首，蜀郡滿青襟。自解書生詠，愁猿莫夜吟。
送馬秀才移家京洛便赴舉
作者：劉長卿（唐）

自從為楚客，不復掃荊扉。劍共丹誠在，書隨白髮歸。舊遊經亂靜，後進識君稀。空把相如賦，何人薦禮闈。
送南特進赴歸行營
作者：劉長卿（唐）

聞道軍書至，揚鞭不問家。虜雲連白草，漢月到黃沙。汗馬河源飲，燒羌隴坻遮。翩翩新結束，去逐李輕車。
送道標上人歸南嶽
作者：劉長卿（唐）

悠然倚孤棹，卻憶臥中林。江草將歸遠，湘山獨往深。白雲留不住，淥水去無心。衡嶽千峰亂，禪房何處尋。
送梁侍禦巡永州
作者：劉長卿（唐）

蕭蕭江雨暮，客散野亭空。憂國天涯去，思鄉歲暮同。到時猿未斷，回處水應窮。莫望零陵路，千峰萬木中。
歲夜喜魏萬成、郭夏雪中相尋
作者：劉長卿（唐）

新年欲變柳，舊客共沾衣。歲夜猶難盡，鄉春又獨歸。寒燈映虛牖，暮雪掩閑扉。且莫乘船去，平生相訪稀。
送蔡侍禦赴上都
作者：劉長卿（唐）

遲遲立駟馬，久客戀瀟湘。明日誰同路，新年獨到鄉。孤煙向驛遠，積雪去關長。秦地看春色，南枝不可忘。
晦日陪辛大夫宴南亭
作者：劉長卿（唐）

月晦逢休浣，年光逐宴移。早鶯留客醉，春日為人遲。蓂草全無葉，梅花遍壓枝。政閑風景好，莫比峴山時。
送獨孤判官赴嶺
作者：劉長卿（唐）

伏波初樹羽，待爾靜川鱗。嶺海看飛鳥，天涯問遠人。蒼梧雲裡夕，青草嶂中春。遙想文身國，迎舟拜使臣。
長沙館中與郭夏對雨
作者：劉長卿（唐）

長沙積雨晦，深巷絕人幽。潤上春衣冷，聲連暮角愁。雲橫全楚地，樹暗古湘洲。杳藹江天外，空堂生百憂。
陪辛大夫西亭宴觀妓
作者：劉長卿（唐）

歌舞憐遲日，旄麾映早春。鶯窺隴西將，花對洛陽人。醉罷知何事，恩深忘此身。任他行雨去，歸路裛香塵。
題魏萬成江亭
作者：劉長卿（唐）

蕭條方歲晏，牢落對空洲。才出時人右，家貧湘水頭。蒼山隱暮雪，白鳥沒寒流。不是蓮花府，冥冥不可求。
春過裴虯郊園
作者：劉長卿（唐）

郊原春欲暮，桃杏落紛紛。何處隨芳草，留家寄白雲。聽鶯情念友，看竹恨無君。長嘯高臺上，南風冀爾聞。
送韋贊善使嶺南
作者：劉長卿（唐）

欲逐樓船將，方安卉服夷。炎洲經瘴遠，春水上瀧遲。歲貢隨重譯，年芳遍四時。番禺靜無事，空詠飲泉詩。
送喬判官赴福州
作者：劉長卿（唐）

揚帆向何處，插羽逐徵東。夷落人煙迥，王程鳥路通。江流回澗底，山色聚閩中。君去凋殘後，應憐百越空。
送李補闕之上都
作者：劉長卿（唐）

獨歸西掖去，難接後塵遊。向日三千里，朝天十二樓。路看新柳夕，家對舊山秋。惆悵離心遠，滄江空自流。
送袁明府之任
作者：劉長卿（唐）

既有親人術，還逢試吏年。蓬蒿千里閉，村樹幾家全。雪覆淮南道，春生潁穀煙。何時當蒞政，相府待聞天。
海鹽官舍早春
作者：劉長卿（唐）

小邑滄洲吏，新年白首翁。一官如遠客，萬事極飄蓬。柳色孤城裡，鶯聲細雨中。羈心早已亂，何事更春風。
南湖送徐二十七西上
作者：劉長卿（唐）

家在橫塘曲，那能萬裡違。門臨秋水掩，帆帶夕陽飛。傲俗宜紗帽，幹時倚布衣。獨將湖上月，相逐去還歸。
曲阿對月別岑況、徐說
作者：劉長卿（唐）

金陵已蕪沒，函穀複煙塵。猶見南朝月，還隨上國人。白雲心自遠，滄海意相親。何事須成別，汀洲欲暮春。
送李侍禦貶鄱陽
作者：劉長卿（唐）

回車仍昨日，謫去已秋風。幹越知何處，雲山只向東。暮天江色裡，田鶴稻花中。卻見鄱陽吏，猶應舊馬驄。
送路少府使東京便應制舉
作者：劉長卿（唐）

故人西奉使，胡騎正紛紛。舊國無來信，春江獨送君。五言淩白雪，六翮向青雲。誰念滄洲吏，忘機鷗鳥群。
松江獨宿
作者：劉長卿（唐）

洞庭初下葉，孤客不勝愁。明月天涯夜，青山江上秋。一官成白首，萬裡寄滄洲。久被浮名系，能無愧海鷗。
尋白石山真禪師舊草堂
作者：劉長卿（唐）

惆悵雲山暮，閑門獨不開。何時飛杖錫，終日閉蒼苔。隔嶺春猶在，無人燕亦來。誰堪暝投處，空複一猿哀。
送行軍張司馬罷使回
作者：劉長卿（唐）

時危身赴敵，事往任浮沈。末路三江去，當時百戰心。春風吳苑綠，古木剡山深。千里滄波上，孤舟不可尋。
喜李翰自越至
作者：劉長卿（唐）

南浮滄海上，萬裡到吳臺。久別長相憶，孤舟何處來。春風催客醉，江月向人開。羨爾無羈束，沙鷗獨不猜。
罪所留系寄張十四
作者：劉長卿（唐）

不見君來久，冤深意未傳。冶長空得罪，夷甫豈言錢。直道天何在，愁容鏡亦憐。因書欲自訴，無淚可潸然。
送勤照和尚往睢陽赴太守請
作者：劉長卿（唐）

燃燈傳七祖，杖錫為諸侯。來去雲無意，東西水自流。青山春滿目，白日夜隨舟。知到梁園下，蒼生賴此遊。
長門怨
作者：劉長卿（唐）

何事長門閉，珠簾只自垂。月移深殿早，春向後宮遲。蕙草生閑地，梨花發舊枝。芳菲自恩幸，看著被風吹。
過橫山顧山人草堂
作者：劉長卿（唐）

只見山相掩，誰言路尚通。人來千嶂外，犬吠百花中。細草香飄雨，垂楊閑臥風。卻尋樵徑去，惆悵綠溪東。
送李校書適越謁杜中丞
作者：劉長卿（唐）

江風處處盡，旦暮水空波。搖落行人去，雲山向越多。陳蕃懸榻待，謝客枉帆過。相見耶溪路，逶迤入薜蘿。
秋夜雨中，諸公過靈光寺所居
作者：劉長卿（唐）

晤語青蓮舍，重門閉夕陰。向人寒燭靜，帶雨夜鐘沈。流水從他事，孤雲任此心。不能捐鬥粟，終日愧瑤琴。
西庭夜燕，喜評事兄拜會
作者：劉長卿（唐）

猶是南州吏，江城又一春。隔簾湖上月，對酒眼中人。棘寺初銜命，梅仙已誤身。無心羨榮祿，唯待卻垂綸。
尋南溪常山道人隱居
作者：劉長卿（唐）

一路經行處，莓苔見履痕。白雲依靜渚，春草閉閑門。過雨看松色，隨山到水源。溪花與禪意，相對亦忘言。
揚州雨中張十宅觀妓
作者：劉長卿（唐）

夜色帶春煙，燈花拂更燃。殘妝添石黛，豔舞落金鈿。掩笑頻欹扇，迎歌乍動弦。不知巫峽雨，何事海西邊。
赴宣州使院，夜宴寂上人房，留辭前蘇州韋使君
作者：劉長卿（唐）

白雲乖始願，滄海有微波。戀舊爭趨府，臨危欲負戈。春歸花殿暗，秋傍竹房多。耐可機心息，其如羽檄何。
送薛承矩秩滿北遊
作者：劉長卿（唐）

匹馬向何處，北遊殊未還。寒雲帶飛雪，日暮雁門關。一路傍汾水，數州看晉山。知君喜初服，只愛此身閑。
餞別王十一南遊
作者：劉長卿（唐）

望君煙水闊，揮手淚沾巾。飛鳥沒何處，青山空向人。長江一帆遠，落日五湖春。誰見汀洲上，相思愁白蘋。
送嚴維尉諸暨
作者：劉長卿（唐）

愛爾文章遠，還家印綬榮。退公兼色養，臨下帶鄉情。喬木映官舍，春山宜縣城。應憐釣臺石，閑卻為浮名。
送李七之笮水謁張相公
作者：劉長卿（唐）

惆悵青春晚，殷勤濁酒壚。後時長劍澀，斜日片帆孤。東閣邀才子，南昌老腐儒。梁園舊相識，誰憶臥江湖。
送崔處士先適越
作者：劉長卿（唐）

山陰好雲物，此去又春風。越鳥聞花裡，曹娥想鏡中。小江潮易滿，萬井水皆通。徒羨扁舟客，微官事不同。
奉陪使君西庭送淮西魏判官
作者：劉長卿（唐）

羽檄催歸恨，春風醉別顏。能邀五馬送，自逐一星還。破竹從軍樂，看花聽訟閑。遙知用兵處，多在八公山。
獄中見壁畫佛
作者：劉長卿（唐）

不謂銜冤處，而能窺大悲。獨棲叢棘下，還見雨花時。地狹青蓮小，城高白日遲。幸親方便力，猶畏毒龍欺。
送許拾遺還京
作者：劉長卿（唐）

萬裡辭三殿，金陵到舊居。文星出西掖，卿月在南徐。故里驚朝服，高堂捧詔書。暫容乘駟馬，誰許戀鱸魚。
送張七判官還京覲省
作者：劉長卿（唐）

春蘭方可採，此去葉初齊。函谷鶯聲裡，秦山馬首西。庭闈新柏署，門館舊桃蹊。春色長安道，相隨入禁閨。
送孫瑩京監擢第歸蜀覲省
作者：劉長卿（唐）

適賀一枝新，旋驚萬裡分。禮闈稱獨步，太學許能文。徵馬望春草，行人看暮雲。遙知倚門處，江樹正氛氳。
送史九赴任寧陵，兼呈單父史八時監察五兄初入臺
作者：劉長卿（唐）

趨府弟聯兄，看君此去榮。春隨千里道，河帶萬家城。繡服棠花映，青袍草色迎。梁園修竹在，持贈結交情。
臥病喜田九見寄
作者：劉長卿（唐）

臥來能幾日，春事已依然。不解謝公意，翻令靜者便。庭陰殘舊雪，柳色帶新年。寂寞深村裡，唯君相訪偏。
重過宣峰寺山房，寄靈一上人
作者：劉長卿（唐）

西陵潮信滿，島嶼入中流。越客依風水，相思南渡頭。寒光生極浦，暮雪映滄洲。何事揚帆去，空驚海上鷗。
雲門寺訪靈一上人
作者：劉長卿（唐）

所思勞日夕，惆悵去西東。禪客知何在，春山到處同。獨行殘雪裡，相見白雲中。請近東林寺，窮年事遠公。
送陸羽之茅山，寄李延陵
作者：劉長卿（唐）

延陵衰草遍，有路問茅山。雞犬驅將去，煙霞擬不還。新家彭澤縣，舊國穆陵關。處處逃名姓，無名亦是閑。
寄靈一上人初還雲門
作者：劉長卿（唐）

寒霜白雲裡，法侶自相攜。竹徑通城下，松風隔水西。方同沃洲去，不作武陵迷。彷彿知心處，高峰是會稽。
寄靈一上人
作者：劉長卿（唐）

高僧本姓竺，開士舊名林。一去春山裡，千峰不可尋。新年芳草遍，終日白雲深。欲徇微官去，懸知訝此心。
送韓司直
作者：劉長卿（唐）

遊吳還入越，來往任風波。複送王孫去，其如春草何。岸明殘雪在，潮滿夕陽多。季子楊柳廟，停舟試一過。
酬李郎中夜登蘇州城樓見寄
作者：劉長卿（唐）

辛勤萬裡道，蕭索九秋殘。日照閩中夜，天凝海上寒。客程無地遠，主意在人安。遙寄登樓作，空知行路難。
送人遊越
作者：劉長卿（唐）

未習風波事，初為吳越遊。露沾湖色曉，月照海門秋。梅市門何在，蘭亭水尚流。西陵待潮處，落日滿扁舟。
贈普門上人
作者：劉長卿（唐）

支公身欲老，長在沃洲多。惠力堪傳教，禪心久伏魔。山雲隨坐夏，江草伴頭陀。借問迴心後，賢愚去幾何。
送康判官往新安
作者：劉長卿（唐）

不向新安去，那知江路長。猿聲近廬霍，水色勝瀟湘。驛路收殘雨，漁家帶夕陽。何須愁旅泊，使者有輝光。
送顧長
作者：劉長卿（唐）

由來山水客，複道向新安。半是乘槎便，全非行路難。晨裝林月在，野飯浦沙寒。嚴子千年後，何人釣舊灘。
九日登李明府北樓
作者：劉長卿（唐）

九日登高望，蒼蒼遠樹低。人煙湖草裡，山翠縣樓西。霜降鴻聲切，秋深客思迷。無勞白衣酒，陶令自相攜。
同諸公登樓
作者：劉長卿（唐）

秋草行將暮，登樓客思驚。千家同霽色，一雁報寒聲。北望無鄉信，東遊滯客行。今君佩銅墨，還有越鄉情。
送友人南遊
作者：劉長卿（唐）

不愁尋水遠，自愛逐連山。雖在春風裡，猶從芳草間。去程何用計，勝事且相關。旅逸同群鳥，悠悠往復還。
送裴二十一
作者：劉長卿（唐）

多病長無事，開筵暫送君。正愁帆帶雨，莫望水連雲。客思閑偏極，川程遠更分。不須論早晚，惆悵又離群。
送張判官罷使東歸
作者：劉長卿（唐）

白首辭知己，滄洲憶舊居。落潮回野艇，積雪臥官廬。範叔寒猶在，周王歲欲除。春山數畝地，歸去帶經鉏。
早春
作者：劉長卿（唐）

微雨夜來歇，江南春色回。本驚時不住，還恐老相催。人好千場醉，花無百日開。豈堪滄海畔，為客十年來。
送青苗鄭判官歸江西
作者：劉長卿（唐）

三苗餘古地，五稼滿秋田。來問周公稅，歸輸漢俸錢。江城寒背日，湓水暮連天。南楚凋殘後，疲民賴爾憐。
過包尊師山院
作者：劉長卿（唐）

賣藥曾相識，吹簫此複聞。杏花誰是主，桂樹獨留君。漱玉臨丹井，圍棋訪白雲。道經今為寫，不慮惜鵝群。
故女道士婉儀太原郭氏輓歌詞
作者：劉長卿（唐）

作範宮闈睦，歸真道藝超。馭風仙路遠，背日帝宮遙。鸞殿空留處，霓裳已罷朝。淮王哀不盡，松柏但蕭蕭。宮禁恩長隔，神仙道已分。人間驚早露，天上失朝雲。逝水年無限，佳城日易曛。簫聲將薤曲，哀斷不堪聞。
少年行
作者：劉長卿（唐）

射飛誇侍獵，行樂愛聯鑣。薦枕青蛾豔，鳴鞭白馬驕。曲房珠翠合，深巷管絃調。日晚春風裡，衣香滿路飄。
歸弋陽山居，留別盧、邵二侍禦
作者：劉長卿（唐）

渺渺歸何處，沿流附客船。久依鄱水住，頻稅越人田。偶俗機偏少，安閒性所便。只應君少慣，又欲寄林泉。
赴江西，湖上贈皇甫曾之宣州
作者：劉長卿（唐）

莫恨扁舟去，川途我更遙。東西潮渺渺，離別雨蕭蕭。流水通春谷，青山過板橋。天涯有來客，遲爾訪漁樵。
湘中紀行十首：湘妃廟
作者：劉長卿（唐）

荒祠古木暗，寂寂此江濆。未作湘南雨，知為何處雲。苔痕斷珠履，草色帶羅裙。莫唱迎仙曲，空山不可聞。
湘中紀行十首：斑竹巖
作者：劉長卿（唐）

蒼梧在何處，斑竹自成林。點點留殘淚，枝枝寄此心。寒山響易滿，秋水影偏深。欲覓樵人路，蒙籠不可尋。
湘中紀行十首：洞山陽
作者：劉長卿（唐）

舊日仙成處，荒林客到稀。白雲將犬去，芳草任人歸。空谷無行徑，深山少落暉。桃園幾家住，誰為掃荊扉。
湘中紀行十首：雲母溪
作者：劉長卿（唐）

雲母映溪水，溪流知幾春。深藏武陵客，時過洞庭人。白髮慚皎鏡，清光媚奫淪。寥寥古松下，歲晚掛頭巾。
湘中紀行十首：赤沙湖
作者：劉長卿（唐）

茫茫葭菼外，一望一沾衣。秋水連天闊，涔陽何處歸。沙鷗積暮雪，川日動寒暉。楚客來相問，孤舟泊釣磯。
湘中紀行十首：秋雲嶺
作者：劉長卿（唐）

山色無定姿，如煙複如黛。孤峰夕陽後，翠嶺秋天外。雲起遙蔽虧，江回頻向背。不知今遠近，到處猶相對。
湘中紀行十首：花石潭
作者：劉長卿（唐）

江楓日搖落，轉愛寒潭靜。水色淡如空，山光復相映。人閑流更慢，魚戲波難定。楚客往來多，偏知白鷗性。
湘中紀行十首：石圍峰
作者：劉長卿（唐）

前山帶秋色，獨往秋江晚。疊嶂入雲多，孤峰去人遠。夤緣不可到，蒼翠空在眼。渡口問漁家，桃源路深淺。
湘中紀行十首：浮石瀨
作者：劉長卿（唐）

秋月照瀟湘，月明聞蕩槳。石橫晚瀨急，水落寒沙廣。眾嶺猿嘯重，空江人語響。清暉朝複暮，如待扁舟賞。
湘中紀行十首：橫龍渡
作者：劉長卿（唐）

空傳古岸下，曾見蛟龍去。秋水晚沉沉，猶疑在深處。亂聲沙上石，倒影雲中樹。獨見一扁舟，樵人往來渡。
雜詠八首上禮部李侍郎：幽琴
作者：劉長卿（唐）

月色滿軒白，琴聲宜夜闌。飀飀青絲上，靜聽松風寒。古調雖自愛，今人多不彈。向君投此曲，所貴知音難。
雜詠八首上禮部李侍郎：晚桃
作者：劉長卿（唐）

四月深澗底，桃花方欲然。寧知地勢下，遂使春風偏。此意頗堪惜，無言誰為傳。過時君未賞，空媚幽林前。
雜詠八首上禮部李侍郎：疲馬
作者：劉長卿（唐）

玄黃一疲馬，筋力盡胡塵。驤首北風夕，徘徊鳴向人。誰憐棄置久，卻與駑駘親。猶戀長城外，青青寒草春。
雜詠八首上禮部李侍郎：春鏡
作者：劉長卿（唐）

寶鏡淩曙開，含虛淨如水。獨懸秦臺上，永珍清光裡。豈慮高鑒偏，但防流塵委。不知娉婷色，回照今何似。
雜詠八首上禮部李侍郎：古劍
作者：劉長卿（唐）

龍泉閑古匣，苔蘚淪此地。何意久藏鋒，翻令世人棄。鐵衣今正澀，寶刃猶可試。倘遇拂拭恩，應知剸犀利。
雜詠八首上禮部李侍郎：舊井
作者：劉長卿（唐）

舊井依舊城，寒水深洞徹。下看百餘尺，一鏡光不滅。素綆久未垂，清涼尚含潔。豈能無汲引，長訝君恩絕。
雜詠八首上禮部李侍郎：白鷺
作者：劉長卿（唐）

亭亭常獨立，川上時延頸。秋水寒白毛，夕陽吊孤影。幽姿閑自媚，逸翮思一騁。如有長風吹，青雲在俄頃。
雜詠八首上禮部李侍郎：寒釭
作者：劉長卿（唐）

向夕燈稍進，空堂彌寂寞。光寒對愁人，時複一花落。但恐明見累，何愁暗難託。戀君秋夜永，無使蘭膏薄。
寄李侍禦
作者：劉長卿（唐）

舊國人未歸，芳洲草還碧。年年湖上亭，悵望江南客。驄馬入關西，白雲獨何適。相思煙水外，唯有心不隔。
晚泊湘江懷故人
作者：劉長卿（唐）

天涯片雲去，遙指帝鄉憶。惆悵增暮情，瀟湘複秋色。扁舟宿何處，落日羨歸翼。萬裡無故人，江鷗不相識。
過鄔三湖上書齋
作者：劉長卿（唐）

何事東南客，忘機一釣竿。酒香開甕老，湖色對門寒。向郭青山送，臨池白鳥看。見君能浪跡，予亦厭微官。
從軍六首
作者：劉長卿（唐）

回看虜騎合，城下漢兵稀。白刃兩相向，黃雲愁不飛。手中無尺鐵，徒欲突重圍。目極雁門道，青青邊草春。一身事徵戰，匹馬同苦辛。末路成白首，功歸天下人。倚劍白日暮，望鄉登戍樓。北風吹羌笛，此夜關山愁。回首不無意，滹河空自流。黃沙一萬裡，白首無人憐。報國劍已折，歸鄉身幸全。單於古臺下，邊色寒蒼然。落日更蕭條，北風動枯草。將軍追虜騎，夜失陰山道。戰敗仍樹勳，韓彭但空老。草枯秋塞上，望見漁陽郭。胡馬嘶一聲，漢兵淚雙落。誰為吮瘡者，此事今人薄。
龍門八詠：闕口
作者：劉長卿（唐）

秋山日搖落，秋水急波瀾。獨見魚龍氣，長令煙雨寒。誰窮造化力，空向兩崖看。
龍門八詠：水東渡
作者：劉長卿（唐）

山葉傍崖赤，千峰秋色多。夜泉發清響，寒渚生微波。稍見沙上月，歸人爭渡河。
龍門八詠：福公塔
作者：劉長卿（唐）

寂寞對伊水，經行長未還。東流自朝暮，千載空雲山。誰見白鷗鳥，無心洲渚間。
龍門八詠：遠公龕
作者：劉長卿（唐）

松路向精舍，花龕歸老僧。閑雲隨錫杖，落日低金繩。入夜翠微裡，千峰明一燈。
龍門八詠：石樓
作者：劉長卿（唐）

隱隱見花閣，隔河映青林。水田秋雁下，山寺夜鐘深。寂寞群動息，風泉清道心。
龍門八詠：下山
作者：劉長卿（唐）

誰識往來意，孤雲長自閑。風寒未渡水，日暮更看山。木落眾峰出，龍宮蒼翠間。
龍門八詠：水西渡
作者：劉長卿（唐）

伊水搖鏡光，纖鱗如不隔。千龕道傍古，一鳥沙上白。何事還山雲，能留向城客。
龍門八詠：渡水
作者：劉長卿（唐）

日暮下山來，千山暮鐘發。不知波上棹，還弄山中月。伊水連白雲，東南遠明滅。
月下聽砧
作者：劉長卿（唐）

夜靜掩寒城，清砧發何處。聲聲搗秋月，腸斷盧龍戍。未得寄徵人，愁霜複愁露。
送丘為赴上都
作者：劉長卿（唐）

帝鄉何處是，歧路空垂泣。楚思愁暮多，川程帶潮急。潮歸人不歸，獨向空塘立。
題大理黃主簿湖上高齋
作者：劉長卿（唐）

閉門湖水畔，自與白鷗親。竟日窗中岫，終年林下人。俗輕儒服弊，家厭法官貧。多雨茅簷夜，空洲草徑春。桃源君莫愛，且作漢朝臣。
平蕃曲三首
作者：劉長卿（唐）

吹角報蕃營，回軍欲洗兵。已教青海外，自築漢家城。渺渺戍煙孤，茫茫塞草枯。隴頭那用閉，萬裡不防胡。絕漠大軍還，平沙獨戍閑。空留一片石，萬古在燕山。
送鄭說之歙州謁薛侍郎
作者：劉長卿（唐）

漂泊來千里，謳謠滿百城。漢家尊太守，魯國重諸生。俗變人難理，江傳水至清。船經危石住，路入亂山行。老得滄州趣，春傷白首情。嘗聞馬南郡，門下有康成。
題獨孤使君湖上林亭
作者：劉長卿（唐）

出樹倚朱闌，吹鐃引上官。老農持鍤拜，時稼捲簾看。水對登龍淨，山當建隼寒。夕陽湖草動，秋色渚田寬。渤海人無事，荊州客獨安。謝公何足比，來往石門難。
酬滁州李十六使君見贈
作者：劉長卿（唐）

滿鏡悲華髮，空山寄此身。白雲家自有，黃卷業長貧。懶任垂竿老，狂因釀黍春。桃花迷聖代，桂樹狎幽人。幢蓋方臨郡，柴荊忝作鄰。但愁千騎至，石路卻生塵。
送嚴維赴河南充嚴中丞幕府
作者：劉長卿（唐）

久別耶溪客，來乘使者軒。用才榮入幕，扶病喜同樽。山屐留何處，江帆去獨翻。暮情辭鏡水，秋夢識雲門。蓮府開花萼，桃園寄子孫。何當舉嚴助，遍沐漢朝恩。
酬包諫議佶見寄之什
作者：劉長卿（唐）

佐郡愧頑疏，殊方親裡閭。家貧寒未度，身老歲將除。過雪山僧至，依陽野客舒。藥陳隨遠宦，梅發對幽居。落日棲鴞鳥，行人遺鯉魚。高文不可和，空愧學相如。
棲霞寺東峰尋南齊明徵君故居
作者：劉長卿（唐）

山人今不見，山鳥自相從。長嘯辭明主，終身臥此峰。泉源通石徑，澗戶掩塵容。古墓依寒草，前朝寄老松。片雲生斷壁，萬壑遍疏鐘。惆悵空歸去，猶疑林下逢。
奉和趙給事使君，留贈李婺州舍人兼謝舍人別駕之什
作者：劉長卿（唐）

便道訪情親，東方千騎塵。禁深分直夜，地遠獨行春。絳闕辭明主，滄洲識近臣。雲山隨候吏，雞犬逐歸人。庭顧婆娑老，邦傳蔽芾新。玄暉翻佐理，聞到郡齋頻。
行營酬呂侍御時尚書問罪襄陽軍次漢東境上侍御以州鄰寇賊復有水火迫於徵稅詩以見諭
作者：劉長卿（唐）

不敢淮南臥，來趨漢將營。受辭瞻左鉞，扶疾往前旌。井稅鶉衣樂，壺漿鶴發迎。水歸餘斷岸，烽至掩孤城。晚日歸千騎，秋風合五兵。孔璋才素健，早晚檄書成。
登遷仁樓，酬子婿李穆
作者：劉長卿（唐）

臨風敞麗譙，落日聽吹鐃。歸路空回首，新章已在腰。非才受官謗，無政作人謠。儉歲安三戶，餘年寄六條。春蕪生楚國，古樹過隋朝。賴有東床客，池塘免寂寥。
別李氏女子
作者：劉長卿（唐）

念爾嫁猶近，稚年那別親。臨歧方教誨，所貴和六姻。俯首戴荊釵，欲拜淒且嚬。本來儒家子，莫恥梁鴻貧。漢川若可涉，水清石磷磷。天涯遠鄉婦，月下孤舟人。
長沙早春雪後臨湘水，呈同遊諸子
作者：劉長卿（唐）

汀洲暖漸淥，煙景淡相和。舉目方如此，歸心豈奈何。日華浮野雪，春色染湘波。北渚生芳草，東風變舊柯。江山古思遠，猿鳥暮情多。君問漁人意，滄浪自有歌。
自道林寺西入石路至麓山寺，過法崇禪師故居
作者：劉長卿（唐）

山僧候谷口，石路拂莓苔。深入泉源去，遙從樹杪回。香隨青靄散，鐘過白雲來。野雪空齋掩，山風古殿開。桂寒知自發，松老問誰栽。惆悵湘江水，何人更渡杯。
和袁郎中破賊後軍行過剡中山水謹上太尉
作者：劉長卿（唐）

剡路除荊棘，王師罷鼓鼙。農歸滄海畔，圍解赤城西。赦罪春陽發，收兵太白低。遠峰來馬首，橫笛入猿啼。蘭渚催新幄，桃源識故蹊。已聞開閣待，誰許臥東溪。
送鄭十二還廬山別業
作者：劉長卿（唐）

潯陽數畝宅，歸臥掩柴關。谷口何人待，門前秋草閑。忘機賣藥罷，無語杖藜還。舊筍成寒竹，空齋向暮山。水流經捨下，雲去到人間。桂樹花應發，因行寄一攀。
至饒州尋陶十七不在寄贈
作者：劉長卿（唐）

謫宦投東道，逢君已北轅。孤蓬向何處，五柳不開門。去國空回首，懷賢欲訴冤。梅枝橫嶺嶠，竹路過湘源。月下高秋雁，天南獨夜猿。離心與流水，萬裡共朝昏。
奉陪鄭中丞自宣州解印，與諸侄宴餘幹後溪
作者：劉長卿（唐）

跡遠親魚鳥，功成厭鼓鼙。林中阮生集，池上謝公題。戶牖垂藤合，藩籬插槿齊。夕陽山向背，春草水東西。度雨諸峰出，看花幾路迷。何勞問秦漢，更入武陵溪。
送張郎中赴睦州
作者：李頻（唐）

青山複淥水，想入富春西。夾岸清猿去，中流白日低。美兼華省出，榮共故鄉齊。賤子遙攀送，歸心逐馬蹄。
送鄂渚韋尚書赴鎮
作者：李頻（唐）

夏口本吳頭，重城據上游。戈船轉江漢，風月宿汀洲。執憲傾民望，銜恩赴主憂。誰知舊寮屬，攀餞淚仍流。
送崔侍禦書記赴山北座主尚書招闢
作者：李頻（唐）

書記向丘門，旌幢夾穀尊。從來遊幕意，此去並酬恩。雁叫嫌冰合，驄嘶喜雪繁。同為入室士，不覺別銷魂。
入朝遇雪
作者：李頻（唐）

霜鬢持霜簡，朝天向雪天。玉階初辨色，瓊樹乍相鮮。密翳空難曙，盈徵瑞不愆。誰為洛陽客，是日更高眠。
勉力
作者：李頻（唐）

日月不並照，升沈俱有時。自媒徒欲速，孤立卻宜遲。盡力唯求己，公心任遇誰。人間不得意，半是鬢先衰。
郊居寄友人
作者：李頻（唐）

林色樹還曛，何時得見君。獨居度永日，相去遠浮雲。故疾隨秋至，離懷覺夜分。蛩聲非自苦，偏是旅人聞。
送陸肱歸吳興
作者：李頻（唐）

雪後江上去，風光故國新。清渾天氣曉，綠動浪花春。勸酒提壺鳥，乘舟震澤人。誰知滄海月，取桂卻來秦。
暮秋重過山僧院
作者：李頻（唐）

卻接良宵坐，明河幾轉流。安禪逢小暑，抱疾入高秋。靜室聞玄理，深山可白頭。朝朝獻林果，亦欲學獼猴。
送新安少府
作者：李頻（唐）

南浮雖六月，風水已秋涼。日亂看江樹，身飛逐楚檣。後期誰可定，臨別語空長。遠宦須清苦，幽蘭貴獨芳。
送人歸吳
作者：李頻（唐）

何人不歸去，君去是閒人。帝裡求相識，山家即近鄰。交情吾道可，離思柳條新。未飲青門酒，先如醉夢身。
送姚評事
作者：李頻（唐）

儒服從戎去，須知勝事全。使君開幕日，天子偃戈年。風雨依嵩嶺，桑麻接楚田。新詩隨過客，旋滿洛陽傳。
題棲雲寺立上人院
作者：李頻（唐）

是法從生有，修持曆劫塵。獨居巖下室，長似定中身。樹老風終夜，山寒雪見春。不知諸祖後，傳印是何人。
黔中罷職過峽州題田使君北樓
作者：李頻（唐）

巴中初去日，已遇使君留。及得尋東道，還陪上北樓。江沖巫峽出，檣過洛宮收。好是從戎罷，看山覺自由。
江上送從兄群玉校書東遊
作者：李頻（唐）

逍遙蓬閣吏，才子複詩流。墳籍因窮覽，江湖卻縱遊。眠波聽戍鼓，飯浦約魚舟。處處迎高密，先應掃郡樓。
宛陵東峰亭與友人話別
作者：李頻（唐）

坐舉天涯目，停杯語日晡。修篁齊迥檻，列岫限平蕪。亂水通三楚，歸帆掛五湖。不知從此去，何處是前途。
華山尋隱者
作者：李頻（唐）

自入華山居，關東相見疏。瓢中誰寄酒，葉上我留書。巢鳥寒棲盡，潭泉暮凍餘。長聞得藥力，此說又何如。
題薦福寺僧棲白上人院
作者：李頻（唐）

空門有才子，得道亦吟詩。內殿頻徵入，孤峰久作期。高名何代比，密行幾生持。長愛喬松院，清涼坐夏時。
遊四明山劉樊二真人祠，題山下孫氏居
作者：李頻（唐）

久在仙壇下，全家是地仙。池塘來乳洞，禾黍接芝田。起看青山足，還傾白酒眠。不知塵世事，雙鬢逐流年。
和太學趙鴻博士歸蔡中
作者：李頻（唐）

得祿從高第，還鄉見後生。田園休問主，詞賦已垂名。掃壁前題出，開窗舊景清。遙知賢太守，致席日邀迎。
送壽昌曹明府
作者：李頻（唐）

惠人須宰邑，為政貴通經。卻用清琴理，猶嫌薄俗聽。漲江晴漸淥，春嶠燒還青。若宿嚴陵瀨，誰當是客星。
哭賈島
作者：李頻（唐）

秦樓吟苦夜，南望只悲君。一宦終遐徼，千山隔旅墳。恨聲流蜀魄，冤氣入湘雲。無限風騷句，時來日夜聞。
送薛能赴鎮徐方
作者：李頻（唐）

列土人間盛，彭門屬九州。山河天設險，禮樂牧分憂。皎日為明信，清風佔早秋。雖同郤縠舉，郤縠不封侯。
送鳳翔範書記
作者：李頻（唐）

西京無暑氣，夏景似清秋。天府來相闢，高人去自由。江山通蜀國，日月近神州。若共將軍語，河蘭地未收。
岐山逢陝下故人
作者：李頻（唐）

三秦一會面，二陝久分攜。共憶黃河北，相留白日西。寄來書少達，別後夢多迷。早晚期於此，看花聽鳥啼。
送友人陸肱往太原
作者：李頻（唐）

並州非故國，君去複尋誰。獫狁方為寇，嫖姚正用師。戍煙來自號，邊雪下無時。更想經綿上，應逢禁火期。
贈李將軍
作者：李頻（唐）

吾宗偏好武，漢代將家流。走馬辭中禁，屯軍向渭州。天心待破虜，陣面許封侯。卻得河源水，方應洗國仇。
送友人喻坦之歸睦州
作者：李頻（唐）

歸心常共知，歸路不相隨。彼此無依倚，東西又別離。山花含雨濕，江樹近潮欹。莫戀漁樵興，生涯各有為。
尋華陽隱者
作者：李頻（唐）

閑卻白雲居，行蹤出去初。窗中聊取筆，架上獨留書。日背林光冷，潭澄嶽影虛。長聞得藥力，此說複何如。
長安即事
作者：李頻（唐）

豈得有書名，徒為老帝京。關中秋氣早，雨後夜涼生。滄海身終泛，青門夢已行。秦人縱相識，多少別離情。
送友人遊塞北
作者：李頻（唐）

朔野正秋風，前程見磧鴻。日西身獨遠，山轉路無窮。樹隔高關斷，沙連大漠空。君看河外將，早晚擬平戎。
陝府上姚中丞
作者：李頻（唐）

關東領藩鎮，闕下授旌旄。覓句秋吟苦，酬恩夜坐勞。天開吹角出，木落上樓高。閒話錢塘郡，半年聽海潮。
送供奉喻煉師歸天目山
作者：李頻（唐）

承恩雖內殿，得道本深山。舉世相看老，孤峰獨自還。溪來青壁裡，路在白雲間。絕頂無人住，雙峰是舊關。
之任建安淥溪亭偶作二首
作者：李頻（唐）

入境當春務，農蠶事正殷。逢溪難飲馬，度嶺更勞人。想取烝黎泰，無過賦斂均。不知成政後，誰是得為鄰。維舟綠溪岸，繞郡白雲峰。將幕連山起，人家向水重。短才無獨見，長策未相逢。所幸分堯理，烝民悉可封。
送侯郎中任新定二首
作者：李頻（唐）

為郎非白頭，作牧授滄洲。江界乘潮入，山川值勝遊。暑氣隨轉扇，涼月傍開樓。便欲歸田裡，拋官逐隱侯。罷郎東出守，半路得浮舟。大旆行當夏，桐江到未秋。雲閑分島寺，濤靜見沙鷗。誰伴臨清景，吟詩上郡樓。
送太學吳康仁及第南歸
作者：李頻（唐）

因為太學選，志業徹春闈。首領諸生出，先登上第歸。一榮猶未已，具慶且應稀。縱馬行青草，臨岐脫白衣。家遙楚國寄，帆對漢山飛。知己盈華省，看君再發機。
陝州題河上亭
作者：李頻（唐）

岸擁洪流急，亭開清興長。當軒河草晚，入坐水風涼。獨鳥驚來客，孤雲觸去檣。秋聲和遠雨，暮色帶微陽。浪靜澄窗影，沙明發簟光。逍遙每盡日，誰識愛滄浪。
留題姚氏山齋
作者：李頻（唐）

未厭棲林趣，猶懷濟世才。閑眠知道在，高步會時來。露滴從添硯，蟬吟便送杯。亂書離縹帙，迸筍出苔莓。異果因僧摘，幽窗為燕開。春遊何處盡，欲別幾遲回。
長安書懷投知己
作者：李頻（唐）

所學近雕蟲，知難謁至公。徒隨眾人後，擬老一生中。間歲家書到，經荒世業空。心懸滄海斷，夢與白雲通。玉漏聲連北，銀河氣極東。關門迢遞月，禁苑寂寥鴻。地廣身難束，時平道獨窮。蕭條苔長雨，淅瀝葉危風。久愧幹朝客，多慚別釣翁。因依非不忝，延薦況曾蒙。與善應無替，垂恩本有終。霜天搖落日，莫使逐孤蓬。
送姚侍禦充渭北掌書記
作者：李頻（唐）

北境烽煙急，南山戰伐頻。撫綏初易帥，參畫盡須人。書記才偏稱，朝廷意更親。繡衣行李日，綺陌別離塵。報國將臨虜，之藩不離秦。豸冠嚴在首，雄筆健隨身。飲馬河聲暮，休兵塞色春。敗亡仍暴骨，冤哭可傷神。上策何當用，邊情此是真。雕陰曾久客，拜送欲沾巾。
長安書情投知己
作者：李頻（唐）

陝服因詩句，從容已半年。一從歸闕下，罕得到門前。每候朝軒出，常看列宿懸。重投期見獎，數首果蒙傳。轉覺功宜倍，兼令住更堅。都忘春暫醉，少省夜曾眠。煩暑燈誰讀，孤雲業自專。精華搜未竭，騷雅琢須全。此事勤雖過，他謀拙莫先。槐街勞白日，桂路在青天。取第殊無序，還鄉可有緣。旅情長越鳥，秋思幾秦蟬。月色千樓滿，砧聲萬井連。江山阻迢遞，時節暗推遷。道即窮通守，才應始末憐。書紳相戒語，藏篋贈行篇。致主當齊聖，為郎本是仙。人心期際會，鳳翼許遷延。畢竟良圖在，何妨逸性便。幽齋中寢覺，珍木正陰圓。隱幾閑瞻夜，臨雲興渺然。五陵供麗景，六義動花箋。倘與潛生翼，寧非助化權。免教垂素發，歸種海隅田。
府試丹浦非樂戰
作者：李頻（唐）

自古為君道，垂衣致理難。懷仁須去殺，用武即勝殘。毒幟誅方及，兵臨釁可觀。居來彭蠡固，戰罷洞庭寬。雪國知天遠，霜林是血丹。吾皇則堯典，薄伐至桑幹。
府試風雨聞雞
作者：李頻（唐）

不為風雨變，雞德一何貞。在暗長先覺，臨晨即自鳴。陰霾方見信，頃刻詎移聲。嚮晦如相警，知時似獨清。蕭蕭和斷漏，喔喔報重城。欲識詩人興，中含君子情。
府試觀蘭亭圖
作者：李頻（唐）

往會人何處，遺蹤事可觀。林亭今日在，草木古春殘。筆想吟中駐，杯疑飲後幹。向青穿峻嶺，當白認回湍。月影窗間夜，湖光枕上寒。不知詩酒客，誰更慕前歡。
府試老人星見
作者：李頻（唐）

良宵出戶庭，極目向青冥。海內逢康日，天邊見壽星。臨空遙的的，竟曉獨熒熒。春後先依景，秋來忽近丁。垂休臨有道，作瑞掩前經。豈比周王夢，徒言得九齡。
省試振鷺
作者：李頻（唐）

有鳥生江浦，霜華作羽翰。君臣將比潔，朝野共相歡。月影林梢下，冰光水際殘。翻飛時共樂，飲啄道皆安。迥翥宜高詠，群棲入靜看。由來鴛鷺侶，濟濟列千官。
寄辛明府
作者：李頻（唐）

何處無苛政，東南有子男。細將朝客說，須是邑人諳。別業空經稔，歸田獨未甘。目凝煙積樹，心貯月明潭。曉鼓愁方亂，春山睡正酣。不任啼鳥思，鄉社欲桑蠶。
苑中題友人林亭
作者：李頻（唐）

井邑藏巖穴，幽棲趣若何。春篁抽筍密，夏鳥雜雛多。坐有清風至，林無暑氣過。亂書還就葉，真飲不聽歌。片影明紅蘚，斜陰映綠蘿。雄文終可惜，莫更棄高科。
投京兆府試官任文學先輩
作者：李頻（唐）

高興每論詩，非才獨見推。應當明試日，不比暗投時。出口人皆信，操心自可知。孤單雖有託，際會別無期。取捨知由己，窮通斷在茲。賤身何足數，公道自難欺。澤國違甘旨，漁舟積夢思。長安未歸去，為倚鑒妍媸。
宋少府東溪泛舟
作者：李頻（唐）

登岸還入舟，水禽驚笑語。晚葉低眾色，濕雲帶繁暑。落日乘醉歸，溪流複幾許。
聞北虜入靈州二首
作者：李頻（唐）

河冰一夜合，虜騎入靈州。歲歲徵兵去，難防塞草秋。見說靈州戰，沙中血未幹。將軍日告急，走馬向長安。
送友人下第歸感懷
作者：李頻（唐）

帝裡春無意，歸山對物華。即應來日去，九陌踏槐花。
贈桂林友人
作者：李頻（唐）

君家桂林住，日伐桂枝炊。何事東堂樹，年年待一枝。
長安感懷
作者：李頻（唐）

一第知何日，全家待此身。空將灞陵酒，酌送向東人。
題長孫桐樹
作者：李頻（唐）

一去龍門側，千年鳳影移。空餘剪圭處，無複在孫枝。
渡漢江
作者：李頻（唐）

嶺外音書絕，經年複曆春。近鄉情更怯，不敢問來人。
嵩山夜還
作者：李頻（唐）

家住東皋去，好採舊山薇。自省遊泉石，何曾不夜歸。
暮秋宿清源上人院
作者：李頻（唐）

野客愁來日，山房木落中。微風生夜半，積雨向秋終。證道方離法，安禪不住空。迷途將覺路，語默見西東。
秋夜宿重本上人院
作者：李頻（唐）

卻憶涼堂坐，明河幾度流。安禪逢小暑，抱疾入高秋。水國曾重講，雲林半舊遊。此來看月落，還似道相求。
贈立規上人
作者：李頻（唐）

竹向空齋合，無僧在四鄰。去雲離坐石，斜月到禪身。樹老風終夜，山寒雪見春。不知諸祖後，傳印是何人。
蘇州寒食日送人歸覲
作者：李頻（唐）

江城寒食下，花木慘離魂。幾宿投山寺，孤帆過海門。□聲潑火雨，柳色禁煙村。定看堂高後，斑衣滅淚痕。
即席送許□之曹南省兄
作者：李頻（唐）

梅爛荷圓六月天，歸帆高背虎丘煙。到時自見成行雁，待看春榜來江外，名佔蓬萊第幾仙。
送羅著作兩浙按獄
作者：李頻（唐）

使印星車適舊遊，陶潛今日在瀛洲。科條盡曉三千罪，歸來重過姑蘇郡，莫忘題名在虎丘。
下第後屏居書懷寄張侍禦
作者：李頻（唐）

刖足豈一生，良工隔千里。故山彭澤上，歸夢向汾水。低催神氣盡，僮僕心亦恥。未達誰不知，達者多忘此。行年忽已壯，去老年更幾。功名如不彰，身歿豈為鬼。才看芳草歇，即歎涼風起。驄馬未來朝，嘶聲尚在耳。
答韓中丞容不飲酒
作者：李頻（唐）

老大成名仍足病，強聽絲竹亦無歡。高情太守容閑坐，借與青山盡日看。
句
作者：李頻（唐）

只將五字句，用破一生心。楚裡八千里，盤盤此都會。巍峨數裡城，遠水相映帶。
明月湖醉後薔薇花歌
作者：無名氏（唐）

萬朵當軒紅灼灼，晚陰照水塵不著。西施醉後情不禁，深紅淺綠狀不得，日斜池畔香風來。紅能柔，綠能軟，白髮使君思帝鄉，驅妻領女遊花傍。持杯憶著曲江事，笙歌日日徵教坊，傾國名倡盡佳麗。我曾此處同諸生，一朝失勢當如此，萬事如灰壯心死。誰知奏禦數萬言，莫思身外窮通事，且醉花前一百壺。
春二首
作者：無名氏（唐）

褭褭東風吹水國，金鴉影暖南山北。蒲抽小劍割湘波，綠桑枝下見桃葉，回看青雲空斷腸。烏足遲遲日宮裡，天門擊鼓龍蛇起。風師剪翠換枯條，繡衣白馬不歸來，雙成倚檻春心醉。
夏
作者：無名氏（唐）

赤帝旗迎火雲起，南山石裂吳牛死。繡楹夜夜箔蝦須，漢帝高堂汗若珠，班姬明月無停影。
秋
作者：無名氏（唐）

月色驅秋下穹昊，梁間燕語辭巢早。古苔凝紫貼瑤階，粉娥恨骨不勝衣，映門楚碧蟬聲老。
冬
作者：無名氏（唐）

蒼茫枯磧陰雲滿，古木號空晝光短。雲擁三峰嶽色低，澤國龍蛇凍不伸，南山瘦柏銷殘翠。
雞頭
作者：無名氏（唐）

湖浪參差疊寒玉，水仙曉展缽盤綠。淡黃根老慄皺圓，叢叢引觜傍蓮洲，滿川恐作天雞哭。
紅薔薇
作者：無名氏（唐）

九天碎霞明澤國，造化工夫潛剪刻。淺碧眉長約細枝，謝豹聲催麥隴秋，春風吹落猩猩血。
斑竹簟
作者：無名氏（唐）

龍鱗滿床波浪濕，血光點點湘娥泣。一片晴霞凍不飛，閑窗獨臥曉不起，冷浸羈魂錦江裡。
聽琴
作者：無名氏（唐）

六律鏗鏘間宮徵，伶倫寫入梧桐尾。七條瘦玉叩寒星，田文墮淚曲未終，子規啼血哀猿死。
石榴
作者：無名氏（唐）

蟬嘯秋雲槐葉齊，石榴香老庭枝低。流霞色染紫罌粟，蕭娘初嫁嗜甘酸，嚼破水精千萬粒。
秦家行
作者：無名氏（唐）

彗孛飛光照天地，九天瓦裂屯冤氣。鬼哭聲聲怨趙高，劍上忠臣血未幹，沛公已向函關入。
小蘇家
作者：無名氏（唐）

雙月謳cA輾秋碧，細風斜掩神仙宅。麥門冬長馬鬣青，堂內月娥橫剪波，倚門腸斷蝦須隔。
斑竹
作者：無名氏（唐）

濃綠疏莖繞湘水，春風抽出蛟龍尾。色抱霜花粉黛光，殷痕苦雨洗不落，猶帶湘娥淚血腥。嫋娜梢頭掃秋月，
天竺國胡僧水晶念珠
作者：無名氏（唐）

天竺胡僧踏雲立，紅精素貫鮫人泣。細影疑隨焰火銷，若非葉下滴秋露，則是井底圓春冰。淒清妙麗應難並，
白雪歌
作者：無名氏（唐）

皇穹何處飛瓊屑，散下人間作春雪。五花馬踏白雲衢，寒郊複疊鋪柳絮，古磧爛熳吹蘆花。流泉不下孤汀咽，拂戶初疑粉蝶飛，看山又訝白鷗歸。孫康凍死讀書闈，
琵琶
作者：無名氏（唐）

粉胸繡臆誰家女，香撥星星共春語。七盤嶺上走鸞鈴，山僧撲破琉璃缽，壯士擊折珊瑚鞭。珊瑚鞭折聲交戛，滿坐紅妝盡淚垂，望鄉之客不勝悲。曲終調絕忽飛去，
傷哉行
作者：無名氏（唐）

兔走烏飛不相見，人事依稀速如電。王母夭桃一度開，秋雨無情不惜花，芙蓉一一驚顛倒。勸君莫謾栽荊棘，
留贈偃師主人
作者：無名氏（唐）

孤城漏未殘，徒侶拂徵鞍。洛北去愁遠，淮南歸夢闌。曉燈回壁暗，晴雪捲簾寒。更盡主人酒，出門行路難。
長門
作者：無名氏（唐）

悵望黃金屋，恩衰似越逃。花生針眼刺，月送剪腸刀。地近歡娛遠，天低雨露高。時看回輦處，淚臉濕夭桃。
宴李家宅
作者：無名氏（唐）

畫屏深掩瑞雲光，羅綺花飛白玉堂。銀榼酒傾魚尾倒，今日恩榮許同聽，不辭沈醉一千觴。
長信宮
作者：無名氏（唐）

細草侵階亂碧鮮，宮門深鎖綠楊天。珠簾欲卷抬秋水，獨挑殘燭魂堪斷，卻恨青蛾誤少年。
驪山感懷
作者：無名氏（唐）

武帝尋仙駕海遊，禁門高閉水空流。深宮帶日年年色，晚來惆悵無人會，雲雨能飛傍玉樓。
絕句
作者：無名氏（唐）

石沈遼海闊，劍別楚山長。會合知無日，離心滿夕陽。
聽唱鷓鴣
作者：無名氏（唐）

金穀歌傳第一流，鷓鴣清怨碧雲愁。夜來省得曾聞處，萬裡月明湘水流。
雜詩
作者：無名氏（唐）

勸君莫惜金縷衣，勸君須惜少年時。有花堪折直須折，莫待無花空折枝。青天無雲月如燭，露泣梨花白如玉。子規一夜啼到明，美人獨在空房宿。空賜羅衣不賜恩，一薰香後一銷魂。雖然舞袖何曾舞，常對春風裛淚痕。不洗殘妝憑繡床，也同女伴繡鴛鴦。回針刺到雙飛處，憶著征夫淚數行。眼想心思夢裡驚，無人知我此時情。不如池上鴛鴦鳥，雙宿雙飛過一生。一去遼陽系夢魂，忽傳徵騎到中門。紗窗不肯施紅粉，徒遣蕭郎問淚痕。鶯啼露冷酒初醒，罨畫樓西曉角鳴。翠羽帳中人夢覺，寶釵斜墜枕函聲。行人南北分徵路，流水東西接禦溝。終日坡前怨離別，謾名長樂是長愁。偏倚繡床愁不起，雙垂玉箸翠鬟低。捲簾相待無訊息，夜合花前日又西。悔將淚眼向東開，特地愁從望裡來。三十六峰猶不見，況伊如燕這身材。滿目笙歌一段空，萬般離恨總隨風。多情為謝殘陽意，與展晴霞片片紅。兩心不語暗知情，燈下裁縫月下行。行到階前知未睡，夜深聞放剪刀聲。近寒食雨草萋萋，著麥苗風柳映堤。早是有家歸未得，杜鵑休向耳邊啼。水紋珍簟思悠悠，千里佳期一夕休。從此無心愛良夜，任他明月下西樓。數日相隨兩不忘，郎心如妾妾如郎。出門便是東西路，把取紅箋各斷腸。無定河邊暮角聲，赫連臺畔旅人情。函關歸路千餘裡，一夕秋風白髮生。花落長川草色青，暮山重疊兩冥冥。逢春便覺飄蓬苦，今日分飛一涕零。洛陽才子鄰簫恨，湘水佳人錦瑟愁。今昔兩成惆悵事，臨邛春盡暮江流。浙江輕浪去悠悠，望海樓吹望海愁。莫怪鄉心隨魄斷，十年為客在他州。
初過漢江
作者：無名氏（唐）

襄陽好向峴亭看，人物蕭條值歲闌。為報習家多置酒，夜來風雪過江寒。
讀庾信集
作者：無名氏（唐）

四朝十帝盡風流，建業長安兩醉遊。惟有一篇楊柳曲，江南江北為君愁。
南海亂石山作
作者：杜審言（唐）

漲海積稽天，群山高嶪地。相傳稱亂石，圖典失其事。懸危悉可驚，大小都不類。乍將雲島極，還與星河次。上聳忽如飛，下臨仍欲墜。朝暾赩丹紫，夜魄炯青翠。穹崇霧雨蓄，幽隱靈仙閟。萬尋掛鶴巢，千丈垂猿臂。昔去景風涉，今來姑洗至。觀此得詠歌，長時想精異。
送和西蕃使
作者：杜審言（唐）

使出鳳凰池，京師陽春晚。聖朝尚邊策，詔諭兵戈偃。拜手明光殿，搖心上林苑。種落逾青羌，關山度赤阪。疆場及無事，雅歌而餐飯。寧獨錫和戎，更當封定遠。
蓬萊三殿侍宴奉敕詠終南山應制
作者：杜審言（唐）

北斗掛城邊，南山倚殿前。雲標金闕迥，樹杪玉堂懸。半嶺通佳氣，中峰繞瑞煙。小臣持獻壽，長此戴堯天。
望春亭侍遊應詔
作者：杜審言（唐）

帝出明光殿，天臨太液池。堯樽隨步輦，舜樂繞行麾。萬壽禎祥獻，三春景物滋。小臣同酌海，歌頌答無為。
宿羽亭侍宴應制
作者：杜審言（唐）

步輦千門出，離宮二月開。風光新柳報，宴賞落花催。碧水搖空閣，青山繞吹臺。聖情留晚興，歌管送餘杯。
歲夜安樂公主滿月侍宴應制
作者：杜審言（唐）

戚裡生昌胤，天杯宴重臣。畫樓初滿月，香殿早迎春。睿作堯君寶，孫謀梁國珍。明朝元會日，萬壽樂章陳。
奉和七夕侍宴兩儀殿應制
作者：杜審言（唐）

一年銜別怨，七夕始言歸。斂淚開星靨，微步動雲衣。天回兔欲落，河曠鵲停飛。那堪盡此夜，複往弄殘機。
大酺
作者：杜審言（唐）

聖後乘幹日，皇明禦曆辰。紫宮初啟坐，蒼璧正臨春。雷雨垂膏澤，金錢贈下人。詔酺歡賞遍，交泰睹惟新。
賦得妾薄命
作者：杜審言（唐）

草綠長門掩，苔青永巷幽。寵移新愛奪，淚落故情留。啼鳥驚殘夢，飛花攪獨愁。自憐春色罷，團扇複迎秋。
和韋承慶過義陽公主山池五首
作者：杜審言（唐）

野興城中發，朝英物外求。情懸朱紱望，契動赤泉遊。海燕巢書閣，山雞舞畫樓。雨餘清晚夏，共坐北巖幽。徑轉危峰逼，橋回缺岸妨。玉泉移酒味，石髓換粳香。綰霧青絲弱，牽風紫蔓長。猶言宴樂少，別向後池塘。攜琴繞碧沙，搖筆弄青霞。杜若幽庭草，芙蓉曲沼花。宴遊成野客，形勝得仙家。往往留仙步，登攀日易斜。攢石當軒倚，懸泉度牖飛。鹿麛沖妓席，鶴子曳童衣。園果嘗難遍，池蓮摘未稀。捲簾唯待月，應在醉中歸。賞玩期他日，高深愛此時。池分八水背，峰作九山疑。地靜魚偏逸，人閑鳥欲欺。青溪留別興，更與白雲期。
和晉陵陸丞早春遊望
作者：杜審言（唐）

獨有宦遊人，偏驚物候新。雲霞出海曙，梅柳渡江春。淑氣催黃鳥，晴光轉綠蘋。忽聞歌古調，歸思欲沾巾。
秋夜宴臨津鄭明府宅
作者：杜審言（唐）

行止皆無地，招尋獨有君。酒中堪累月，身外即浮雲。露白宵鐘徹，風清曉漏聞。坐攜餘興往，還似未離群。
和康五庭芝望月有懷
作者：杜審言（唐）

明月高秋迥，愁人獨夜看。暫將弓並曲，翻與扇俱團。霧濯清輝苦，風飄素影寒。羅衣一此鑒，頓使別離難。
登襄陽城
作者：杜審言（唐）

旅客三秋至，層城四望開。楚山橫地出，漢水接天回。冠蓋非新裡，章華即舊臺。習池風景異，歸路滿塵埃。
旅寓安南
作者：杜審言（唐）

交趾殊風候，寒遲暖複催。仲冬山果熟，正月野花開。積雨生昏霧，輕霜下震雷。故鄉逾萬裡，客思倍從來。
春日懷歸
作者：杜審言（唐）

心是傷歸望，春歸異往年。河山鑒魏闕，桑梓憶秦川。花雜芳園鳥，風和綠野煙。更懷歡賞地，車馬婁橋邊。
代張侍禦傷美人
作者：杜審言（唐）

二八泉扉掩，帷屏寵愛空。淚痕宵夜燭，愁緒亂春風。巧笑人疑在，新妝曲未終。應憐脂粉氣，留著舞衣中。
送高郎中北使
作者：杜審言（唐）

北狄願和親，東京發使臣。馬銜邊地雪，衣染異方塵。歲月催行旅，恩榮變苦辛。歌鐘期重錫，拜手落花春。
都尉山亭
作者：杜審言（唐）

紫藤縈葛藟，綠刺罥薔薇。下釣看魚躍，探巢畏鳥飛。葉疏荷已晚，枝亞果新肥。勝跡都無限，只應伴月歸。
夏日過鄭七山齋
作者：杜審言（唐）

共有樽中好，言尋穀口來。薜蘿山徑入，荷芰水亭開。日氣含殘雨，雲陰送晚雷。洛陽鐘鼓至，車馬系遲回。
送崔融
作者：杜審言（唐）

君王行出將，書記遠從徵。祖帳連河闕，軍麾動洛城。旌旃朝朔氣，笳吹夜邊聲。坐覺煙塵掃，秋風古北平。
經行嵐州
作者：杜審言（唐）

北地春光晚，邊城氣候寒。往來花不發，新舊雪仍殘。水作琴中聽，山疑畫裡看。自驚牽遠役，艱險促徵鞍。
重九日宴江陰
作者：杜審言（唐）

蟋蟀期歸晚，茱萸節候新。降霜青女月，送酒白衣人。高興要長壽，卑棲隔近臣。龍沙即此地，舊俗坐為鄰。
除夜有懷
作者：杜審言（唐）

故節當歌守，新年把燭迎。冬氛戀虯箭，春色候雞鳴。興盡聞壺覆，宵闌見鬥橫。還將萬億壽，更謁九重城。
晦日宴遊
作者：杜審言（唐）

日晦隨蓂莢，春情著杏花。解紳宜就水，張幕會連沙。歌管風輕度，池臺日半斜。更看金穀騎，爭向石崇家。
七夕
作者：杜審言（唐）

白露含明月，青霞斷絳河。天街七襄轉，閣道二神過。袨服鏘環佩，香筵拂綺羅。年年今夜盡，機杼別情多。
守歲侍宴應制
作者：杜審言（唐）

季冬除夜接新年，帝子王孫捧禦筵。宮闕星河低拂樹，欲向正元歌萬壽，暫留歡賞寄春前。
大酺
作者：杜審言（唐）

毗陵震澤九州通，士女歡娛萬國同。伐鼓撞鐘驚海上，火德雲官逢道泰，天長地久屬年豐。
春日京中有懷
作者：杜審言（唐）

今年遊寓獨遊秦，愁思看春不當春。上林苑裡花徒發，寄語洛城風日道，明年春色倍還人。
扈從出長安應制
作者：杜審言（唐）

分野都畿列，時乘六禦均。京師舊西幸，洛道此東巡。文物驅三統，聲名走百神。龍旗縈漏夕，鳳輦拂鉤陳。撫跡地靈古，遊情皇鑒新。山追散馬日，水憶釣魚人。禹食傳中使，堯樽遍下臣。省方稱國阜，問道識風淳。歲晚天行吉，年豐景從親。歡娛包歷代，宇宙忽疑春。
春日江津遊望
作者：杜審言（唐）

旅客搖邊思，春江弄晚晴。煙銷垂柳弱，霧卷落花輕。飛棹乘空下，迴流向日平。鳥啼移幾處，蝶舞亂相迎。忽歎人皆濁，堤防水至清。谷王常不讓，深可戒中盈。
泛舟送鄭卿入京
作者：杜審言（唐）

帝坐蓬萊殿，恩追社稷臣。長安遙向日，宗伯正乘春。相宅開基地，傾都送別人。行舟縈淥水，列戟滿紅塵。酒助歡娛洽，風催景氣新。此時光乃命，誰為惜無津。
度石門山
作者：杜審言（唐）

石門千仞斷，迸水落遙空。道束懸崖半，橋欹絕澗中。仰攀人屢息，直下騎才通。泥擁奔蛇徑，雲埋伏獸叢。星躔牛鬥北，地脈象牙東。開塞隨行變，高深觸望同。江聲連驟雨，日氣抱殘虹。未改朱明律，先含白露風。堅貞深不憚，險澀諒難窮。有異登臨賞，徒為造化功。
贈崔融二十韻
作者：杜審言（唐）

十年俱薄宦，萬裡各他方。雲天斷書劄，風土異炎涼。太息幽蘭紫，勞歌奇樹黃。日疑懷叔度，夜似憶真長。北使從江表，東歸在洛陽。相逢慰疇昔，相對敘存亡。草深窮巷毀，竹盡故園荒。雅節君彌固，衰顏餘自傷。人事盈虛改，交遊寵辱妨。雀羅爭去翟，鶴氅競尋王。思極歡娛至，朋情詎可忘。琴樽橫宴席，巖穀臥詞場。連騎追佳賞，城中及路傍。三川宿雨霽，四月晚花芳。複此開懸榻，寧唯入後堂。興酣鴝鵒舞，言洽鳳凰翔。高選俄遷職，嚴程已飭裝。撫躬銜道義，攜手戀輝光。玉振先推美，金銘舊所防。忽嗟離別易，行役共時康。
贈蘇味道
作者：杜審言（唐）

北地寒應苦，南庭戍未歸。邊聲亂羌笛，朔氣卷戎衣。雨雪關山暗，風霜草木稀。胡兵戰欲盡，虜騎獵猶肥。雁塞何時入，龍城幾度圍。據鞍雄劍動，插筆羽書飛。輿駕還京邑，朋遊滿帝畿。方期來獻凱，歌舞共春輝。
和李大夫嗣真奉使存撫河東
作者：杜審言（唐）

六位乾坤動，三微歷數遷。謳歌移火德，圖讖在金天。子月開階統，房星受命年。禎符龍馬出，寶籙鳳凰傳。地即交風雨，都仍蔔澗瀍。明堂唯禦極，清廟乃尊先。不宰神功運，無為大象懸。八荒平物土，四海接人煙。已屬群生泰，猶言至道偏。璽書傍問俗，旌節近推賢。秩比司空位，官臨禦史員。雄詞執刀筆，直諫罷樓船。國有大臣器，朝加小會筵。將行備禮樂，送別仰神仙。城闕周京轉，關河陝服連。稍觀汾水曲，俄指絳臺前。姑射聊長望，平陽遂宛然。舜耕餘草木，禹鑿舊山川。昔出諸侯上，無何霸業全。中軍歸戰敵，外府絕兵權。隱隱帝鄉遠，瞻瞻肅命虔。西河偃風俗，東壁掛星躔。井邑枌榆社，陵園松柏田。榮光晴掩代，佳氣曉侵燕。雨霈鴻私滌，風行睿旨宣。煢嫠訪疾苦，屠釣採貞堅。人樂逢刑措，時康洽賞延。賜逾秦氏級，恩倍漢家錢。擁傳鹹翹首，稱觴競比肩。拜迎彌道路，舞詠溢郊鄽。殺氣西衡白，窮陰北暝玄。飛霜遙渡海，殘月迥臨邊。緬邈朝廷問，周流朔塞旋。興來探馬策，俊發抱龍泉。學總八千卷，文傾三百篇。澄清得使者，作頌有人焉。莫以崇班閡，而雲勝託捐。偉材何磊落，陋質幾翩翾。江海寧為讓，巴渝轉自牽。一聞歌聖道，助曲荷陶甄。
贈蘇綰書記
作者：杜審言（唐）

知君書記本翩翩，為許從戎赴朔邊。紅粉樓中應計日，燕支山下莫經年。
渡湘江
作者：杜審言（唐）

遲日園林悲昔遊，今春花鳥作邊愁。獨憐京國人南竄，不似湘江水北流。
戲贈趙使君美人
作者：杜審言（唐）

紅粉青娥映楚雲，桃花馬上石榴裙。羅敷獨向東方去，謾學他家作使君。
山中作
作者：馮道之（唐）

草堂在巖下，卜居聊自適。桂氣滿階庭，松陰生枕蓆。遠瞻惟鳥度，旁信無人跡。靄靄雲生峰，潺潺水流石。頗尋黃卷理，庶就丹砂益。此即契吾生，何為苦塵役。
短歌二首
作者：徐謙（唐）

窮通皆是運，榮辱豈關身。不願門前客，看時逢故人。意氣青雲裡，爽朗煙霞外。不羨一囊錢，唯重心襟會。
塞下曲
作者：楊達（唐）

秋日並州路，黃榆落故關。孤城吹角罷，數騎射鵰還。帳幕遙臨水，牛羊自下山。行人正垂淚，烽火起雲間。
明妃怨
作者：楊達（唐）

漢國明妃去不還，馬駝弦管向陰山。匣中縱有菱花鏡，羞對單於照舊顏。
送鄒尊師歸洞庭
作者：楊逵（唐）

眾島在波心，曾居舊隱林。近聞飛檄急，轉憶臥雲深。賣藥唯供酒，歸舟只載琴。遙知明月夜，坐石自開襟。
送張兵曹赴營田
作者：魏兼恕（唐）

河曲今無戰，王師每務農。選才當重委，足食乃深功。草色孤城外，雲陰絕漠中。蕭關休歎別，歸望在乘驄。
晚霽登汝南大雲閣
作者：賈彥璋（唐）

禪宮新歇雨，香閣晚登臨。邑樹晴光起，川苗佳氣深。水包城下岸，雲細郢中岑。自歎牽卑日，聊開望遠心。
宿香山閣
作者：賈彥璋（唐）

暝望香山閣，梯雲宿半空。軒窗閉潮海，枕蓆拂煙虹。朱網防棲鴿，紗燈護夕蟲。一聞雞唱曉，已見日曈曈。
蘇著作山池
作者：賈彥璋（唐）

水樹子雲家，峰瀛宛不賒。芥浮舟是葉，蓮發岫為花。酌蟻開春甕，觀魚憑海查。遊蘇多石友，題贈滿瑤華。
王龍驤墓
作者：賈彥璋（唐）

昔擅登壇寵，爰光典午朝。刀懸臨益夢，龍啟渡江謠。茂績當年舉，英魂此地銷。唯餘孤壟上，日夕起松飆。
折楊柳
作者：歐陽瑾（唐）

垂柳拂妝臺，葳蕤葉半開。年華枝上見，邊思曲中來。嫩色宜新雨，輕花伴落梅。朝朝倦攀折，征戍幾時回。
江南曲
作者：李叔卿（唐）

湖上女，江南花，無雙越女春浣紗。風似箭，月如弦，菱歌思欲絕，楚舞斷人腸。歌舞未終涕雙隕，渡口水流緩，妾歸宵剩遲。含情為君再理曲，
芳樹
作者：李叔卿（唐）

春看玫瑰樹，西鄰即宋家。門深重暗葉，牆近度飛花。影拂桃陰淺，香傳李徑斜。靚妝愁日暮，流涕向窗紗。
送楊諫議赴河西節度判官兼呈韓王二侍禦
作者：熊曜（唐）

賢哉徵西將，幕府多俊人。籌議秉刀尺，話言在經綸。先鞭羨之子，走馬辭鹹秦。庭論許名實，數公當即真。行行弄文翰，婉婉光使臣。今者所從誰，不聞歌苦辛。黃雲蕭關道，白日驚沙塵。虜寇有時獵，漢兵行複巡。王師已無戰，傳檄奉良臣。
登巴陵開元寺西閣贈衡嶽僧方外
作者：李賓（唐）

衡嶽有開士，五峰秀貞骨。見君萬裡心，海水照秋月。大臣南溟去，問道皆請謁。灑以甘露言，清涼潤肌發。湖海落天鏡，香閣淩銀闕。登眺餐惠風，心花期啟發。
登瓦官寺閣
作者：李賓（唐）

晨登瓦官閣，極眺金陵城。鐘山對北戶，淮水入南榮。漫漫雨花落，嘈嘈天樂鳴。兩廊振法鼓，四角吹風箏。杳無霄漢上，仰攀日月行。山空霸氣滅，地古寒陰生。寥廓雲海晚，蒼茫宮觀平。門餘閶闔字，樓識鳳凰名。雷作百川動，神扶萬栱傾。靈光一向貴，長此鎮吳京。
金陵懷古
作者：唐堯臣（唐）

晉末英雄起，神器淪荒服。胡月蝕中原，白日升暘穀。金陵實形勝，關山固重複。巨壑隍北壖，長江塹西隩。鑿山擬嵩華，穿地象伊穀。草昧席羅圖，蓽路戴黃屋。一時因地險，五世享天祿。禮樂何煌煌，文章紛鬱鬱。多士春林秀，作頌清風穆。出入三百年，朝事幾翻覆。攙搶如雲勃，鯨鯢旋自曝。倦聞金鼎移，驟睹靈龜蔔。籲嗟王氣盡，坐悲天運倏。天道何茫茫，善淫乃相複。行路偏衣半，遂亡大樑族。日隱汀洲上，登艫fS川陸。月回吳山樹，風聞楚江鵠。因依蘭蕙叢，採襭不盈掬。
詠浮漚為辛明府作
作者：鄭縉（唐）

行潦散輕漚，清規吐未收。雨來波際合，風起浪中浮。晶晃明苔砌，參差繞芥舟。影疑星泛曉，光似露涵秋。皎皎珠同淨，漂漂梗共流。潔容無變染，圓知有謙柔。欲作微涓效，先從淡水遊。
鶯
作者：鄭縉（唐）

欲囀聲猶澀，將飛羽未調。高風不借便，何處得遷喬。
鸚鵡
作者：吳英秀（唐）

莫把金籠閉鸚鵡，個個聰明解人語。忽然更向君前言，三十六宮愁幾許。
馬
作者：陳凝（唐）

未明龍骨駿，幸得到神州。自有千金價，甯忘伯樂酬。雖知殊款段，莫敢比驊騮。若遇追風便，當軒一舉頭。
鳳
作者：伊夢昌（唐）

好是山家鳳，歌成非楚雞。毫光灑風雨，紋彩動雲霓。竹實不得飽，桐孫何足棲。岐陽今好去，律呂正淒淒。
送韋員外赴朔方
作者：鄭嚴（唐）

白露邊秋早，皇華戎事催。已推仙省妙，更是幕中才。出餞傾朝列，深功佇帝臺。坐聞長策利，終見勒銘回。
險竿行
作者：柳曾（唐）

山險驚摧輈，水險能覆舟。奈何平地不肯立，爾今輕命重黃金，忠孝兩虧徒爾誇。始以險技悅君目，險竿兒，聽我語，更有險徒險於汝。重於權者失君恩，上得不下下不得，我謂此輩險於險竿兒。
琵琶行
作者：牛殳（唐）

何人劚得一片木，三尺春冰五音足。一彈決破真珠囊，秋鴻叫侶代雲黑，猩猩夜啼蠻月明。潏潏汩汩聲不定，青山飛起不壓物，野水流來欲濕人。傷心憶得陳後主，二妃哭處山重重，二妃沒後雲溶溶。夜深霜露鎖空廟，當時二十四友人，手把金盃聽不足。又似賈客蜀道間，引之於山，獸不能走。吹之於水，魚不能遊。方知此藝不可有，人間萬事憑雙手。若何為我再三彈，
方響歌
作者：牛殳（唐）

樂中何樂偏堪賞，無過夜深聽方響。緩擊急擊曲未終，高樓漏滴金壺水，碎電打著山寺鐘。又似公卿入朝去，長短參差十六片，敲擊宮商無不遍。此樂不教外人聞，
經太華
作者：衛光一（唐）

太華五千尋，重巖合遝起。勢飛白雲外，影倒黃河裡。上有千蓮葉，服之久不死。山高採難得，歎息徒仰止。
季夏入北山
作者：林璠（唐）

整駕俟明發，逶迤歷險途。天形逼峰盡，地勢入溪無。樹繞圓潭密，雲橫疊障孤。誰憐後時者，六月未南圖。
適思
作者：顏胄（唐）

芳歲不我與，颯然涼風生。繁華掃地歇，蟋蟀充堂鳴。感物增憂思，奮衣出遊行。行值古墓林，白骨下縱橫。田豎鞭髑髏，村童掃精靈。精靈無奈何，像設安所榮。石人徒瞑目，表柱燒無聲。試讀碑上文，乃是昔時英。位極君詔葬，勳高盈忠貞。寵終禁樵採，立嗣修墳塋。運否前政缺，群盜多蚊虻。即此丘壟壞，鐵心為沾纓。當其崇樹日，豈意侵奪並。冥漠生變故，淒涼結幽明。悲端豈自我，外物紛相縈。所適非所見，前登江上城。倚樓臨綠水，一望解傷情。
訪道者不遇
作者：杜荀鶴（唐）

寂寂白雲門，尋真不遇真。只應松上鶴，便是洞中人。藥圃花香異，沙泉鹿跡新。題詩留姓字，他日此相親。
送人遊吳
作者：杜荀鶴（唐）

君到姑蘇見，人家盡枕河。古宮閑地少，水港小橋多。夜市賣菱藕，春船載綺羅。遙知未眠月，鄉思在漁歌。
送陳昈歸麻川
作者：杜荀鶴（唐）

麻川清見底，似入武陵溪。兩岸山相向，三春鳥亂啼。酒旗和柳動，僧屋與雲齊。即此吾鄉路，懷君夢不迷。
出山
作者：杜荀鶴（唐）

病眼看春榜，文場公道開。朋人登第盡，白髮出山來。處世曾無過，惟天合是媒。長安不覺遠，期遂一名回。
浙中逢詩友
作者：杜荀鶴（唐）

到處有同人，多為賦與文。詩中難得友，湖畔喜逢君。凍把城根雪，風開嶽面雲。苦吟吟不足，爭忍話離群。
送友遊吳越
作者：杜荀鶴（唐）

去越從吳過，吳疆與越連。有園多種橘，無水不生蓮。夜市橋邊火，春風寺外船。此中偏重客，君去必經年。
出常山界使回有寄
作者：杜荀鶴（唐）

自小即南北，未如今日離。封疆初盡處，人使卻回時。開口有所忌，此心無以為。行行複垂淚，不稱是男兒。
經廢宅
作者：杜荀鶴（唐）

人生當貴盛，修德可延之。不慮有今日，爭教無破時。蘚斑題字壁，花發帶巢枝。何況蒿原上，荒墳與折碑。
登天臺寺
作者：杜荀鶴（唐）

一到天臺寺，高低景旋生。共僧巖上坐，見客海邊行。野色人耕破，山根浪打鳴。忙時向閑處，不覺有閒情。
途中春
作者：杜荀鶴（唐）

馬上覽春色，丈夫慚淚垂。一生看卻老，五字未逢知。酒力不能久，愁根無可醫。明年到今日，公道與誰期。
入關曆陽道中卻寄舍弟
作者：杜荀鶴（唐）

求名日苦辛，日望日榮親。落葉山中路，秋霖馬上人。晨昏知汝道，詩酒衛吾身。自笑拋麋鹿，長安擬醉春。
贈歐陽明府
作者：杜荀鶴（唐）

賢宰宰斯邑，政聞閭裡間。都緣民訟少，長覺吏徒閑。帆落樽前浦，鐘鳴枕上山。回舟卻惆悵，數宿釣魚灣。
贈臨上人
作者：杜荀鶴（唐）

不計禪兼律，終須入悟門。解空非有自，所得是無言。眼豁浮生夢，心澄大道源。今來習師者，多鎖教中猿。
題戰島僧居
作者：杜荀鶴（唐）

師愛無塵地，江心島上居。接船求化慣，登陸赴齋疏。載土春栽樹，拋生日餧魚。入雲蕭帝寺，畢竟欲何如。
別衡州牧
作者：杜荀鶴（唐）

朝別使君門，暮投江上村。從來無舊分，臨去望何恩。行計自不定，此心誰與論。秋猿叫寒月，只欲斷人魂。
送人遊江南
作者：杜荀鶴（唐）

滿酌勸君酒，勸君君莫辭。能禁幾度別，即到白頭時。晚岫無雲蔽，春帆有燕隨。男兒兩行淚，不欲等閒垂。
遊茅山
作者：杜荀鶴（唐）

步步入山門，仙家鳥徑分。漁樵不到處，麋鹿自成群。石面迸出水，松頭穿破雲。道人星月下，相次禮茅君。
讀友人詩卷
作者：杜荀鶴（唐）

冰齒味瑤軸，只應神鬼知。坐當群靜後，吟到月沈時。雪峽猿聲健，風檉鶴立危。篇篇一字字，誰複更言詩。